június 13.

A bábosok fáradhatatlanul, lankadatlan kíváncsisággal nézik egymást nappal, és vitatják meg a látottakat éjjel. Majd kezdik újra.

*A halhatatlanságra vágyó királyfi* a Freeszfe előadásaként érkezett. Maróthy Anna Zorka a magyar (székely) népmese Szálinger Balázs drámaváltozatát használta kiindulási anyagként. Az előadást nézve az ember elgondolkozhat arról, hogyan is érdemes tölteni a ránk szabott időt, milyen stratégiával célszerű lejátszani ezt az életnek nevezett sakkjátszmát, hogy a végén még sötéttel is legalább egy remivel keljünk fel az asztaltól.

Bár ebben a mesében is ott a szerelmi szál, a *Rómeó és Júlia* kifejezetten párkapcsolati kérdéseket feszegetett. A Shakespeare-drámát hármas koprodukcióban, a Kabóca Bábszínház, a veszprémi Petőfi Színház, illetve a Temesvári Csiky Gergely Állami Magyar Színház együttműködésével vitték színre (kék színre, ami a dobogókat illeti), Bartal Kiss Rita rendezése két kamaszról szól, akiknek egy annyira kettészakadt világban kellene megtalálni a boldogságot, ahol szinte csak rossz és kevésbé rossz döntések között lehet választani.

Mondják, az *Egyszer voltam…,* a MárkusZínház árnyjátéka az egészen piciket is lenyűgözi. Hiszi, aki látja. (Mármint az előadást.) Mi láttuk, hát hisszük. És most már tudjuk, hogy egy cilinder meg egy esernyő csodás találkozásának következménye egy nagyon helyes kisbőrönd, a fény és a sötétség egyként varázslatos, a világ arra vár, hogy felfedezzük, az univerzum tágassága pedig ember(i)meséket rejt.

A *Pán Péter* a gyerekszínházi alapművek tízes listáján stabilan tartja helyét. Ezúttal a békéscsabai Napsugár Bábszínházban, nem ortodox bábos megvalósításban vették elő. Mintha Lázár Helga koncepciójában a címszereplő minden durcája-daca, érdessége és látszólagos szeretethárítása ellenére (sőt épp azért!) nagyon vágyna a szeretetre. Csak épp annak a nyelvét nem ismeri még, a szívével lát igazán jól, ráadásul tele van lelki sebekkel. Amit látunk, az nem a szokásos felnövés-fantasy, hanem – plüssállatok ide vagy oda – egy küzdelmes, és nem minden szereplő számára happy enddel véget érő történet.

Ki ne vágyott volna arra néha-gyakran, hogy egy egészen kicsi tengeri uborka legyen, aki nyugalmasan, békében, mások számára teljességgel láthatatlanul, csak úgy elvan a világ-akvárium fenekén? A kérdés költői, de kortól, nemtől és minden egyéb ismérvtől függetlenül valószínűleg nincs ember erre nemmel válaszolna. Úgyhogy gyanítom, még a legelvetemültebb műanyagflakon-eldobálók is tudnának menni az *Emma csöndjé*nek főhősével. Gimesi Dóra azonban jóval többről írt, mint egy autisztikus tüneteket mutató környezetvédelmi aktivista kislány története. Nem véletlen, hogy a Kolibri Gyermek- és Ifjúsági Színház Kuthy Ágnes rendezte előadása után annyian szerették volna dedikáltatni a regényt a Katona József Nemzeti Színház előcsarnokában!

Végül pedig jegyezzük fel az esti world café témáit is: szöveg és kép, színészi jelenlét és bábtechnika, alkotói felelősség és nézői életkor, alternatív valóságok, a nap öt előadásának erősségei.